Die Kagerarivier (Engels: Kagera River; Swahili: Mto Kagera), soms ook Akagerarivier genoem, vorm die begin van die Nylrivier se boloop en is met 'n lengte van 400 km die grootste invloei van die Victoriameer. Die Kagerarivier ontstaan as uitvloei vanuit die Rwerumeer op die grens tussen Burundi en Rwanda, net noordoos van die Tanganjikameer. Aansluitend vloei die rivier in 'n oostelike rigting en vorm die grens tussen Rwanda in die noorde en Tanzanië in die suide. Verder oos begin die Kagerarivier in 'n noordelike rigting vloei tot by die drielandepunt tussen Rwanda, Uganda en Tanzanië. Vanaf hier vloei die rivier in 'n oostelike rigting op die grens tussen Uganda in die noorde en Tanzanië in die suide, maar later net suid van dié grens. Verder oos vloei die Kagerarivier naby Bukobain in die Victoriameer. Tydens die Rwandese Volksmoord van 1994 is die Kagerarivier gebruik om duisende se lyke le laat verdwyn toe Tutsis en polities moderate Hutu langs die rivieroewers vermoor is. Die rivier het die gesmoorde liggame in die Victoriameer gespoel, wat 'n ernstige gesondheidsgevaar in Uganda sou veroorsaak.